b'\n_START_ARTICLE_\nBulgarian kreikkalaiset\n_START_SECTION_\nHistoria\n_START_PARAGRAPH_\nKreikkalaisia on asunut Balkanilla antiikin ajoista l\xc3\xa4htien. 500- ja 400-luvuilla eaa. kreikkalaiset perustivat useita siirtokuntia Mustanmeren rannikolle nykyisen Bulgarian alueelle. Kreikkalaissiirtokuntia olivat esimerkiksi Bizone (Kavarna), Dionysoupolis (Balt\xc5\xa1ik), Odessos (Varna), Naulochos (Obzor), Mesambria (Neseb\xc3\xbbr), Anchialos (Pomorie) ja Appolonia (Sozopol). Muita kreikkalaiskeskittymi\xc3\xa4 oli esimerkiksi Plovdivin ja Asenovgradin alueilla, sek\xc3\xa4 Elhovossa, Melnikiss\xc3\xa4 ja Sandanskissa l\xc3\xa4hell\xc3\xa4 nykyist\xc3\xa4 Kreikan vastaista rajaa. Varsinaiset bulgaarit saapuivat Bulgariaan vasta kreikkalaisten j\xc3\xa4lkeen.  Kreikkalaisvaikutus oli voimakas etenkin ensimm\xc3\xa4isess\xc3\xa4 Bulgarian valtakunnassa Bysantin valtakunnan l\xc3\xa4heisyyden takia._NEWLINE_1700- ja 1800-luvuilla bulgarialainen yl\xc3\xa4luokka kreikkalaistui kreikkalaisten kauppiaiden ja kirkkomiesten vaikutuksesta. Tuolloin kreikkalaiset tavat ja kreikan kieli olivat pikemminkin yhteiskuntaluokan erottaja, kuin ero etnisten ryhmien v\xc3\xa4lill\xc3\xa4. Bulgarialaisten kansallinen nousu 1800-luvun loppupuolella kuitenkin bulgarialaisti yl\xc3\xa4luokan uudestaan. Bulgarian itsen\xc3\xa4istytty\xc3\xa4 vuonna 1878 kreikkalaisista tuli v\xc3\xa4hemmist\xc3\xb6. Vuonna 1906 heit\xc3\xa4 vastaan suunnattiin v\xc3\xa4kivaltaisuuksia, joiden taustalla olivat samanlaiset tapaukset bulgarialaisia vastaan Kreikan Makedoniassa. V\xc3\xa4kivaltaisuuksien aikana esimerkiksi Pomorien kaupunki k\xc3\xa4rsi pahoja tuhoja. 1920-luvulta l\xc3\xa4htien kreikkalaisia kannustettiin muuttamaan maasta, jonka takia heid\xc3\xa4n m\xc3\xa4\xc3\xa4r\xc3\xa4ns\xc3\xa4 laski noin 1%:ta koko v\xc3\xa4est\xc3\xb6st\xc3\xa4 vain 0,1%:n. J\xc3\xa4ljelle j\xc3\xa4\xc3\xa4neisiinkin kohdistettiin bulgarialaistamistoimia. Kreikan sis\xc3\xa4llissodan my\xc3\xb6t\xc3\xa4 Bulgariaan pakeni joitakin kommunistien puolella taistelleita, mutta suurin osa heist\xc3\xa4 palasi kreikkaan 1980-luvulla. Nykyisin kreikan kieli Bulgariassa on s\xc3\xa4ilynyt l\xc3\xa4hinn\xc3\xa4 vain Asenovgardissa asuvien vanhempien kreikkalaisten keskuudessa.'